*****

ΚΑΝΟΝΙΣΜΟΣ (ΕΟΚ) αριθ. 597/88 ΤΗΣ ΕΠΙΤΡΟΠΗΣ

της 3ης Μαρτίου 1988

για τροποποίηση του κανονισμού (ΕΟΚ) αριθ. 2409/86 σχετικά με την πώληση βουτύρου παρεμβάσεως που προορίζεται κυρίως για να ενσωματωθεί στις σύνθετες ζωοτροφές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί γενικών κανόνων που ρυθμίζουν τα μέτρα παρεμβάσεως στην αγορά του βουτύρου και της κρέμας γάλακτος (1), όπως τροποποιήθηκε τελευταία από τον κανονισμό (ΕΟΚ) αριθ. 222/88 (2), και ιδίως το άρθρο 7α,

Εκτιμώντας:

ότι το άρθρο 1 του κανονισμού (ΕΟΚ) αριθ. 2409/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 25/88 (4), καθορίζει την ημερομηνία κατά την οποία το βούτυρο που τίθεται προς πώληση από τον οργανισμό παρέμβασης πρέπει να έχει εισέλθει στο απόθεμα· ότι για να επιτραπεί η συνέχιση του προγράμματος, πρέπει να μετατεθεί η ημερομηνία εισόδου του βουτύρου στο απόθεμα· ότι η διάταξη αυτή πρέπει, ωστόσο, να εφαρμοσθεί από τις 2 Μαρτίου 1988 ώστε η πώληση σε καθορισμένη τιμή που αναφέρεται στο άρθρο 25 του κανονισμού (ΕΟΚ) αριθ. 2409/86 να μπορεί, μέχρι την ημερομηνία αυτή, να αφορά το παλαιότερο βούτυρο·

ότι το άρθρο 9 παράγραφος 1 πρώτο εδάφιο δεύτερη περίπτωση του κανονισμού (ΕΟΚ) αριθ. 2409/86 έχει τροποποιηθεί από τον κανονισμό (ΕΟΚ) αριθ. 3658/87 (5), για να διευκρινιστούν οι διατάξεις του· ότι, για να αποφευχθεί κάθε αμφιβολία, πρέπει να τροποποιηθεί ανάλογα το άρθρο 10 του κανονισμού (ΕΟΚ) αριθ. 2409/86· ότι, λαμβάνοντας υπόψη την πείρα που αποκτήθηκε, πρέπει να αυξηθεί η προθεσμία παρασκευής των συνθέτων ζωοτροφών στα πλαίσια της εξαίρεσης που αναφέρεται στο άρθρο 9 παράγραφος 1 πρώτο εδάφιο δεύτερη περίπτωση·

ότι είναι άσκοπο και δαπανηρό να συνεχισθούν, με την παρούσα κατάσταση, οι δοκιμασίες όσον αφορά τη χρησιμοποίηση του βουτύρου σε μειωμένη τιμή γαι βιομηχανικούς σκοπούς λόγω απουσίας ενθαρρυντικών αποτελεσμάτων· ότι πρέπει, κατά συνέπεια, να ανασταλούν οι πωλήσεις βουτύρου στα πλαίσια του τίτλου VIIα του κανονισμού (ΕΟΚ) αριθ. 2409/86·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2409/86 τροποποιείται ως εξής:

1. Στο άρθρο 1 πρώτο εδάφιο, οι ημερομηνίες «1η Απριλίου 1985 » και «1η Οκτωβρίου 1985» αντικαθίστανται από την ημερομηνία « 1η Μαρτίου 1986».

2. Το άρθρο 10 αντικαθίσταται από το ακόλουθο κείμενο:

«Άρθρο 10

Οι διατάξεις του άρθρου 9 παράγραφος 2 δεν εφαρμόζεται στις σύνθετες ζωοτροφές που παραδίδονται σε δεξαμενές ή εμπορευματοκιβώτια σε γεωργική εκμετάλλευση ή σε εγκατάσταση παχύνσεως που χρησιμοποιεί αυτές τις σύνθετες ζωοτροφές, με τους όρους που προβλέπονται στο άρθρο 11.»

3. Στο άρθρο 14 σημείο 4 πρώτο εδάφιο, η εισαγωγική φράση αντικαθίσταται από το ακόλουθο κείμενο:

«Στα πλαίσια της εξαίρεσης που αναφέρεται στο άρθρο 9 παράγραφος 1 πρώτο εδάφιο δεύτερη περίπτωση, η προθεσμία που αναφέρεται στο άρθρο 4 γίνεται 180 ημέρες και ο έλεγχος που προβλέπεται στην παράγραφο 2 στοιχείο α) θεωρείται επίσης ότι πραγματοποιείται και η εγγύηση μεταποιήσεως που αναφέρεται στο άρθρο 21 παράγραφος 2 αποδεσμεύεται, εάν ο υπερθεματιστής υποβάλει:».

4. Αναστέλλεται η εφαρμογή του άρθρου 27α.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 σημείο 1 εφαρμόζεται από τις 2 Μαρτίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 169 της 18. 7. 1968, σ. 1.

(2) ΕΕ αριθ. L 28 της 1. 2. 1988, σ. 1.

(3) ΕΕ αριθ. L 208 της 31. 7. 1986, σ. 29.

(4) ΕΕ αριθ. L 4 της 7. 1. 1988, σ. 11.

(5) ΕΕ αριθ. L 343 της 5. 12. 1987, σ. 18.